เงินบาทอ่อนค่าไม่หยุดตกใจราคาน้ำมันร่วง
เงินบาทอ่อนค่าต่อเนื่อง คาดสัปดาห์หน้าแตะ 36.30 บาท/เหรียญสหรัฐ
19 ธ.ค. 2558

เงินบาทอ่อนค่าต่อเนื่อง คาดสัปดาห์หน้าแตะ 36.30 บาท/เหรียญสหรัฐ 
น.ส.พรวลี พิลาวรรณ ผู้ชำนาญการ งานวิจัยเศรษฐกิจและตลาดทุน สายงานธุรกิจตลาดทุน ธนาคารกสิกรไทย เปิดเผยว่า ในสัปดาห์หน้าคาดว่าค่าเงินบาทจะเคลื่อนไหวในกรอบ 36-36.30 บาท/เหรียญสหรัฐ  โดยปัจจัยกดดันค่าเงินบาทคือการปรับตัวของราคาน้ำมัน ซึ่งแม้ว่าจะเห็นการตีกลับของราคาในช่วงสั้นๆ แต่ตลาดก็ยังไม่แน่ใจว่าสุดท้ายแล้วราคาน้ำมันจะต่ำลงอีกหรือไม่
“เมื่อราคาน้ำมันยังไม่มีท่าทีที่จะกลับมาเพิ่มขึ้นมาอย่างมีเสถียรภาพ แรงกดดันต่อสกุลเงินประเทศในเอเชียจะคงมีอยู่ เนื่องจากหลายประเทศในแถบนี้เป็นประเทศที่พึ่งพาการส่งออกน้ำมันและสินค้าโภคภัณฑ์เป็นหลัก ทำให้รายได้หลักของประเทศเหล่านี้มีแนวโน้มลดลง” น.ส.พรวลี กล่าว
สำหรับค่าเงินบาทเมื่อวานนี้ปิดตลาดที่ระดับ 36.18/20 บาท/ เหรียญสหรัฐ  จากตอนเช้าที่เปิดตลาดที่ระดับ 36.17/19 บาท/เหรียญสหรัฐ ระหว่างวันเงินบาทแตะระดับอ่อนค่าสุดที่ ที่ 36.20บาท/เหรียญสหรัฐ 
ด้าน ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 11 ธ.ค.ที่ผ่านมาว่า อยู่ที่ระดับ 1.577 แสนล้านบาท หรือ ประมาณ 5.684 ล้านล้านบาท เพิ่มขึ้น 1,000 ล้านเหรียญสหรัฐ หรือประมาณ 3.62 หมื่นล้านบาท หากคิดอัตราแลกเปลี่ยนวันนี้ที่เปิดตลาดเช้านี้ที่ระดับ 36.19 บาท/เหรียญสหรัฐ เมื่อเทียบกับสัปดาห์ก่อนหน้าทุนสำรองอยู่ที่ระดับ 1.567 แสนล้านเหรียญสหรัฐ หรือ ประมาณ 5.610 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.12 หมื่นล้านเหรียญสหรัฐ ลดลง 600 ล้านเหรียญสหรัฐ เมื่อเทียบกับสัปดาห์ก่อนหน้าที่ 1.18 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.689 แสนล้านเหรียญสหรัฐ
นักวิเคราะห์คาดว่า ทุนสำรองที่เพิ่มขึ้นเป็นผลจากการเข้าซื้อเงินเหรียญสหรัฐเก็บสะสมเข้าทุนสำรอง เพื่อดูแลการเคลื่อนไหวของเงินบาทไม่ให้ผันผวนมากเกินไปจนกระทบภาคธุรกิจที่เกี่ยวข้อง